# Hans Johner

Hans Johner (Basilea, 7 de gener de 1889 — Thalwil, 2 de desembre de 1975) fou un músic i jugador d'escacs suís. Era el germà petit del també jugador d'escacs Paul Johner. Va obtenir el títol de Mestre Internacional el 1950.

## Músic

Hans Johner fou un músic rellevant a Suïssa. Als set anys, anà a viure amb la seva família a Frankfurt, i després a Berlín, on hi va estudiar música en un conservatori. Va retornar a Suïssa el 1910, on va formar part durant 45 anys de l'orquestra Zürcher Tonhalle de Zúric, com a professor de violí i de viola.

## Resultats destacats en competició

Hans Johner inicià la seva carrera escaquística amb 17 anys, al torneig secundari d'Oostende 1906, on va acabar 2n. Fou sense discussió el millor jugador suís de la dècada dels 1930. Entre 1928 i 1930, entre ell i el seu germà Paul, varen guanyar 9 dels 10 campionats suïssos. Johner va guanyar, en total, 12 Campionats de Suïssa (tres vegades ex aequo). A l'important torneig de Zuric 1934 (guanyat per Aleksandr Alekhin) hi acabà 9è, però va aconseguir guanyar Aaron Nimzowitsch, un dels millors jugadors mundials del moment.

## Competicions internacionals per equips

Johner va jugar, representant Suïssa, en tres Copes Clare Benedict (torneig europeu per equips), els anys 1955, 1957, i 1961, amb un resultat de 6 punts de 12 partides, un 50,0% (+2,=8,-2). També va participar en Olimpíades d'escacs.

### Olimpíades d'escacs

Johner va defensar Suïssa en tres Olimpíades d'escacs oficials (1927, 1931, i 1956), i en una de no oficial (1924). A l'Olimpíada de 1931, a Praga, va guanyar, entre d'altres, els forts jugadors Akiba Rubinstein i Vladas Mikenas.
Taula de participacions en olimpíades :
| Any | Olimpíada | Ciutat | Tauler | Guanyades | Taules | Perdudes | Punts | % | Class.Equip |
| 1924 | I Olimpíada d'escacs no oficial | París | 3r | 3 | 7 | 3 | 6.5 | 50,0% | 3r (de 18) |
| 1927 | I Olimpíada d'escacs | Londres | 1r | 4 | 6 | 3 | 7 | 53,8% | 8è (de 16) |
| 1931 | IV Olimpíada | Praga | 1r | 4 | 4 | 7 | 6 | 40,0% | 12è (de 19) |
| 1956 | XII Olimpíada | Moscou | 1r suplent | 0 | 5 | 1 | 2.5 | 41,7% | 9è (de 34) |

## Partides destacades

* Aleksandr Alekhin vs Hans Johner, Zuric 1934, obertura Ruy López, defensa Morphy, variant Steinitz diferida, C79, 1-0
* Hans Muller vs Hans Johner, Zuric 1934, defensa índia de rei, E70, 0-1

## Altres activitas relacionades amb els escacs

Hans Johner fou també un destacat compositor de problemes d'escacs. En va fer prop de 200, recollits per G. Baumgartner al llibre Kostbarkeiten der Problemkunst.
També va ser titular, durant 57 anys, de la columna d'escacs del diari Neuen Zücher Zeitung.

## Referències

* ↑ Olimpbase:: Participacions de Johner a la Copa Clare Benedict
* ↑ OlimpBase :: Base de dades d'olimpíades d'escacs (anglès)
* ↑ La competició era individual, tot i que els jugadors sumaven els seus punts per a la classificació per equips. Suïssa obtingué la medalla de bronze en quedar en 3a. posició (l'equip guanyardor fou Txecoslovàquia).
* ↑ Olimpbase:: Puntuacions individuals a París 1924
* ↑ Olimpbase:: Classificació per equips a París 1924
* ↑ Olimpbase:: Equip de Suïssa a Londres 1927
* ↑ Olimpbase:: Equip de Suïssa a Praga 1931
* ↑ Olimpbase:: Equip de Suïssa a Moscou 1956

## Bibliografia

* Brace, Edward R. (1977), An Illustrated Dictionary of Chess, London: Hamlyn Publishing.